પરંતુ, મેં અગાઉ લખ્યું તેમ, પેલા પાયારૂપ કથાવસ્તુમાં જ આ કથાપ્રકારની તરફેણના મુદ્દા રહેલા છે. પહેલામાં પહેલી વાત તો એ છે કે એનો નાયક બહાદુર અને સદ્‍ગુણી હોય છે. પ્રતિનાયક એટલે કે રાક્ષસ નર્યો અનિષ્ટ હોય છે. પરીકથા એ અનિષ્ટ ઉપર સત્ય, સદ્‍ગુણ અને શૌર્યના વિજયની કથા છે. બાળમાનસમાં આ કથાઓ સત્ય અને સદ્‍ગુણ માટેની નિષ્ઠા દ્રઢ કરે છે અને સદ્‍ના વિજય માટેનો આશાવાદ જન્માવે છે. પરીકથાની રાજકુંવરી માત્ર પરણવા માટેની કન્યાનું નહીં, પરંતુ એક ઉચ્ચ ધ્યેયનું પ્રતીક બને છે. કોઈ સરમુખત્યારે કચડી નાખેલી લોક-આઝાદી એ પણ રાજકુંવરે મુક્ત કરવા માટેનું પાત્ર બની શકે.